als_Latn dik_Latn sag_Latn
Sabjen Lilaj deklaron nga Korça se nuk ka asnjë ofertë konkrete dhe shpreson që 2015-a të jetë edhe më e suksesshme për të dhe Skënderbeun
“Viti që po lemë pas nuk ishte ai i duhuri për mua. Përpara startit të sezonit u prish plani për të luajtur në Poloni dhe gjashtë muajt e fundit nuk jam grumbulluar me kombëtaren. Kjo tregon që gjërat nuk kanë shkuar shumë mirë”, – ka deklaruar dje nga Korça, ku është duke kaluar pushimet, mesfushori i Skënderbeut, Sabjen Lilaj, një nga titullarët e padiskutueshëm te kampionët. Ai ka folur për vitin 2014, për atë që nis pas pak ditësh dhe objektivin e Skënderbeut. Për “Sport Ekspres”, Lilaj ka dhënë këtë intervistë:
- Lilaj, Skënderbeu i mbylli dy fazat e para në vend të dytë. E prisnit këtë apo kishit menduar vetëm kreun?
– Në fakt, duke parë ndeshjet që ikën dhe që ne nuk ishim në krye vazhdimisht, sigurisht që në fund u ndjemë mirë, pasi rikuperuam shumë gjatë rrugës. Nuk arritëm objektivin, pasi duhet të ishim në vend të parë, por fazën e dytë do ta cilësoja shumë cilësore, pasi morëm vërtet shumë pikë.
- Ku gaboi skuadra në 18 javët e para dhe cilat kanë qenë ndeshjet, që u kanë mbetur “peng”?
– Kemi gabuar jo vetëm në një ndeshje, por në disa, madje duke bërë gabime që nuk na faleshin. Më ka mbetur peng ajo humbje në “Qemal Stafa” ndaj Partizanit, me rezultatin 1-0, pasi humbëm në fund me penallti, ndërkohë që meritonim barazimin. Teuta ka qenë ndeshja më e dobët, pasi humbën në Durrës fazën e parë dhe nuk treguam asgjë. Këto janë “pengjet” e mia.
- Ditë pushimesh, ndërkohë që disa titullarë ndodhen në Durrës dhe ju në Korçë…
– Po, jam në Korçë, ndërkohë që në Durrës di që po stërviten ata futbollistë, të cilët janë pranë qytetit bregdetar. Jam pranë familjes time dhe jam duke shijuar këto pak pushime, që ishin të domosdoshme për ne.
- Për dy fazat e para, Lilaj është lojtari i ndëshkuar me më shumë kartonë. Lojë e ashpër juaja apo çfarë?
– Përderisa kam marrë kartonë të shumtë dhe ndodhem në krye, sigurisht që i meritoja. Por dua t’u them se ky është viti me më pak kartonë. Vitet e kaluara ndëshkohesha vërtet shumë. Nuk jam lojtar i ashpër, por kartonët i marr lehtë.
- Këto ditë flitet që keni pasur oferta. Mund të na thoni diçka më konkretisht?
– E thotë shtypi, sepse unë, si Sabjen, nuk di gjë. Gazetat kanë punën e tyre, por unë nuk kam asnjë gjë konkrete, asnjë ofertë.
- Më 4 janar skuadra duhet të jenë në Durrës. A do të jeni atje që ditën e parë?
– Gjithmonë kam qenë korrekt, sidomos kur bëhet fjalë për ekipin dhe seancat stërvitore. Më 4 janar do të jem në Durrës.
- Për Krishtlindje në Greqi, po Vitin e Ri, ku keni vendosur ta festoni?
– Nuk kam vendosur ende, të them të drejtën. Për natën e ndërrimit të viteve jam me dy mendje. Dëshira ime është e madhe që këto ditë t’i kaloj vetëm pranë familjes time.
- Kohë merkatoje dhe te Skënderbeu është afruar vetëm Latifi. Duhen më shumë përforcime, sipas jush?
– Për mendimin tim, këtë përgjigje mund ta japin vetëm presidenti dhe trajneri. Çdo lojtar që vjen, sigurisht që shton konkurrencën dhe është gjë e mirë për Skënderbeun. Këtë mund të them.
- Faza përgatitore në Spanjë, në kushte cilësore…
– Vitet e fundit kemi zhvilluar faza vërtet cilësore dhe e tillë do të jetë edhe kjo. Me Skënderbeun kam bërë fazat më cilësore të karrierës time si futbollist, në Portugali, Austri, Spanjë dhe sërish në Spanjë. Jam i bindur se do të kthehemi fuqishëm pas fazës, gati për të marrë kreun.
- Në fund të kampionatit a do ta shohim Skënderbeun në krye të Superligës?
– Atleti më i mirë duket në finish dhe ne ajo na intereson, që në fund të jemi në krye. As që e diskutoj, që në fund Skënderbeu do të jetë fituesi.
- Së fundi, a mund të quhet i suksesshëm ky vit që po ikën për Sabjen Lilajn?
– Të them të drejtën, nuk ka qenë një vit i suksesshëm. M’u prishën planet në mes të vitit, kur doja të shkoja në Poloni. Po ashtu, 6 muajt e fundit nuk jam grumbulluar me kombëtaren, ndaj dhe nuk ka qenë viti i duhur për mua.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn